Politiet klipper for mange nummerplader af bilerne, fordi politiet er underlagt firkantede regler fra SKAT.

Det siger landbetjenten i Skørping, Karl Johan Clemmensen, til P4 Nordjylland. Han vil have lov til at tage et girokort med ud, når han kontakter folk, som ikke har fået betalt vægtafgiften i tide. Det måtte han tidligere. Men ikke mere. Det forbyder SKAT: - Så nu opstår der mange, mange flere sager, hvor nummerplader skal klippes, siger Clemmensen, der i snit har 800 sager om vægtafgift om året. Han oplever ofte, at folk ikke har fået betalt eller set rykkerne, fordi de har skiftet adresse. - Det sker tit, siger han. Og jeg synes ikke, skyldnere af den type skal staffes ligeså hårdt som typen, der nærmest professionelt lader være med at betale, siger Karl Johan Clemmensen. Derfor mener han, at politiet igen burde kunne få girokort med ud, så de uskyldige skyldnere, som han kalder dem, slipper for at få klippet nummerpladerne. - Som det er nu, er det rigtig dårlig service, siger landbetjenten. Karl Johan Clemmensen siger, at han og hans ligesindene politiassistenter er enige om problemet - og har bedt politiledelsen om at få tingene ændret. - Men SKAT er hverken til at hugge eller stikke i med hensyn til en fleksibel løsning på det her, siger han.